b'\n_START_ARTICLE_\nVilini\n_START_PARAGRAPH_\nVilini (izvirno angle\xc5\xa1ko Elves) so najimenitnej\xc5\xa1a rasa v Tolkienovi mitologiji. Bili so prva govore\xc4\x8da bitja na Ardi, zato so se poimenovali Quendi (tisti, ki govorijo).\n_START_SECTION_\nAnatomske zna\xc4\x8dilnosti\n_START_PARAGRAPH_\nNa prvi pogled so vilini zelo podobni ljudem, vendar se v resnici od njih zelo razlikujejo. \xc5\xbdivijo v harmoniji z naravo. To se izra\xc5\xbea tako v njihovem odnosu do narave same, kot tudi na njihovih telesih. Le-ta so prilagojena \xc5\xbeivljenju z dosti intenzivnej\xc5\xa1emi \xc4\x8dutili, kot so prisotna pri ostalih rasah. Zaradi tega se nekatere njihove sposobnosti zdijo ljudem in ostalim rasam magi\xc4\x8dne. So tudi izredno mo\xc4\x8dni in hitri ter imajo hkrati zelo lahek korak._NEWLINE_Lastnost, po kateri se vilini najbolj razlikujejo od ljudi (in tudi od ostalih ras), pa je nesmrtno \xc5\xbeivljenje. Ne \xc4\x8dutijo posledic staranja in so odporni na bolezni, tako da ne podlegajo naravni smrti; so pa ranljivi v boju - smrtne rane so za njih neozdravljive._NEWLINE_Obstaja tudi nekak\xc5\xa1na podvrsta vilinov, in sicer polvilini. To so bili potomci me\xc5\xa1anih parov; eden izmed star\xc5\xa1ev je bil vilin, drugi pa \xc4\x8dlovek. Eden izmed tak\xc5\xa1nih parov sta bila Tuor in Idril, ki sta imela otroka E\xc3\xa4rendila. Polvilinov je bilo v Tolkienovi mitologiji bolj malo, vsi pa so imeli na voljo dve mo\xc5\xbenosti; izbrati so namre\xc4\x8d morali med smrtnim in nesmrtnim \xc5\xbeivljenjem.\n_START_SECTION_\nKulturne zna\xc4\x8dilnosti\n_START_PARAGRAPH_\nVilini veljajo za naj\xc4\x8distej\xc5\xa1o raso v Tolkienovi mitologiji. Poleg fizi\xc4\x8dnih se odlikujejo tudi v umskih lastnostih. So razmi\xc5\xa1ljujo\xc4\x8da, pametna bitja, tudi ve\xc5\xa1\xc4\x8di umetniki. Njihova vrlina je tudi moralnost; noben vilin v zgodovini Arde, ni bil prostovoljno Morgothov slu\xc5\xbeabnik._NEWLINE_\xc4\x8ceprav so se ukvarjali z mnogimi umetnostmi, so najbolj u\xc5\xbeivali v umetnosti govora in besed. Kot \xc5\xbee povedano, so sami sebe poimenovali quendi - \'tisti, ki govorijo\', kar ka\xc5\xbee na dejstvo, da so bili prva govore\xc4\x8da bitja na Ardi. Z veseljem so pisali pesmi in se ukvarjali s poezijo, znani pa so tudi kot dobri jezikoslovci. Vilinski jeziki so se skozi zgodovino zelo spreminjali in predstavljajo najbolj kompleksno jezikoslovno tvorbo v Tolkienovi mitologiji. Vzporedo z jezikom pa so razvijali tudi pisave, od katerih sta najbolj znani tengvar in kirt, izhajajo\xc4\x8di iz starodavnega saratija._NEWLINE_Med njimi je bilo veliko modrecev - t. i. vedoznalcev, ki so svoja \xc5\xbeivljenja posvetili vedam kot sta zgodovina in jezikoslovje. Najbolj znan vilinski vedoznalec je bil F\xc3\xabanor, kovec Silmarilskih draguljev in avtor najbolj raz\xc5\xa1irjene pisave tengvar.\n_START_SECTION_\nZgodovina\n_START_PARAGRAPH_\nTolkien je v vilinih udejanil svojo idejo o popolnih bitjih. Vilini so bili za njega nekak\xc5\xa1ni "izbolj\xc5\xa1ani ljudje" - bili so lep\xc5\xa1i, pametnej\xc5\xa1i, ve\xc5\xa1\xc4\x8di v umetnosti itd. V bistvu je vilin predstavljen kot \xc4\x8dlovek pred izvirnim grehom. Med drugim je na tak\xc5\xa1no idejo vplivala druga svetovna vojna, v kateri je bil Tolkien tudi sam udele\xc5\xbeen._NEWLINE_V za\xc4\x8detku ustvarjanja svojega mitolo\xc5\xa1kega sveta je Tolkien ozna\xc4\x8deval viline (elves) z izrazom faires. Vilini so se imenovali tudi prvorojeni, saj so bili ustvarjeni pred ljudmi._NEWLINE_Veliko (predvsem zgodnje) zgodovine vilinov je Tolkien opisal v eseju Quendi and Eldar, ki je nastal v letih 1959-1960, objavo pa je do\xc5\xbeivel \xc5\xa1ele leta 1994 v knjigi The War of the Jewels (serija The History of Middle-Earth).\n_START_SECTION_\nZgodnja zgodovina\n_START_PARAGRAPH_\nValarji sprva za prihod vilinov sploh niso vedeli. Melkorjevi vohuni so bili prvi, ki so jih opazili in jih tudi za\xc4\x8deli nadlegovati; veliko jih je takrat pri\xc5\xa1lo v njegovo ujetni\xc5\xa1tvo. Zaprti so bili v Utumnu - trdnjavi Temnega vladarja na severu, kjer naj bi jih (po eni izmed teorij) preobrazil v raso orkov._NEWLINE_Valarji so tako zvedeli za viline \xc5\xa1ele, ko je Orom\xc3\xab, ki se je potepal na lovu po Srednjem svetu, sli\xc5\xa1al njihovo petje. Poimenoval jih je Eldarji - \'ljudstvo zvezd\'. Od takrat dalje jih je kar nekaj \xc4\x8dasa (z izjemo kratkega potovanja v Valinor, da o njih obvesti ostale Valarje) redno spremljal in varoval._NEWLINE_Zaradi zaskrbljenosti za varnost vilinov v Srednjem svetu, ki je bil tedaj v Melkorjevi oblasti, so Valarji zapustili Valinor in za\xc4\x8deli vojno imenovano Bitka sil - vojno Zahoda proti Severu, vojno Valarjev proti Melkorju. Le-ta je bil v vojni dokaj hitro pora\xc5\xbeen in odpeljan v ujetni\xc5\xa1tvo v Valinor. Nikoli ni pozabil, da je njegovemu padcu botroval prav prihod vilinov, zato jim tega tudi nikoli ni odpustil in jih je zasovra\xc5\xbeil; vilini pa pravzaprav niso bili krivi, saj o veliki Bitki Sil niso vedeli skorajda ni\xc4\x8desar.\n_START_SECTION_\nGenealogija\n_START_PARAGRAPH_\nRodoslovna zgodovina vilinskega ljudstva je zelo zapletena tvorba. Od njihovega prebujenja na obalah Helcarja naprej so izrazito posegali in celo spreminjali tok zgodovine, pri \xc4\x8demer je nastajalo mnogo razli\xc4\x8dnih skupin.'